Thorvald Steen

Thorvald Steen (født 9. januar 1954 i Oslo) er en norsk forfatter, kjent for sitt forfatterskap og aktive engasjement for ytringsfrihet og menneskerettigheter. Siden debuten som poet i 1983 har han utgitt over 40 bøker innen forskjellige sjangrer, som romaner, skuespill, diktsamlinger, noveller, barnebøker og essays. Steen har markert seg som en av Norges mest internasjonale forfattere.  
Diktsyklusen Ilden i 1992 åpnet forfatterskapet for alvor for norske lesere, året etter fikk han sitt internasjonale gjennombrudd med den historiske romanen Don Carlos. I flere av sine historiske romaner diskuterer Steen forhold mellom fortid og nåtid, og utfordrer grensen mellom fiksjon og fakta. I 2006 innledet han en mer selvbiografisk retning i forfatterskapet, med romanen Vekten av snøkrystaller. 
Bøkene er oversatt til i alt 26 språk og er utkommet i 46 land. Steen har mottatt en rekke nominasjoner og  litterære priser i inn- og utland. 1997 ble han æresmedlem av Den norske Forfatterforening, i 2002 ble han utnevnt til Statsstipendiat av det norske Storting.
Steen har holdt foredrag om litteratur, eget forfatterskap,  ytringsfrihet og menneskerettigheter, på bokmesser, festivaler og universiteter i blant annet New York, Nikosia, Frankfurt, Sorbonne, Istanbul, Buenos Aires, Santiago, Moskva, Tokyo, Jerusalem, Reykjavik, Praha og Wien. 


== Bakgrunn og forfatterskap ==
Fra Thorvald Steen var tjue år har han hatt en rekke verv i fagbevegelsen. I flere tiår har han vært særlig opptatt av marxismens og psykiatriens forhold til etiske spørsmål.
Han var politisk aktiv i ml-bevegelsen, og fra 1973 til 1983 medlem av Arbeidernes kommunistparti (marxist-leninistene).Fra 1974 arbeidet han som pleiemedhjelper, og fra 1976, som maler og hovedverneombud ved Gaustad sykehus. Han tok fagbrevet som maler i 1979. Steen studerte idéhistorie, historie og filosofi ved Universitetet i Oslo og ble cand.philol. i 1983. Samme år debuterte han som lyriker med Hemmeligstemplede roser, og startet den aksjonistiske litterære gruppen Stuntpoetene. 
Internasjonal anerkjennelse fikk han gjennom en rekke nyskapende historiske romaner – Don Carlos (1993), Giovanni, Konstantinopel, Den lille hesten, Kamelskyer, Løvehjerte og den foreløpige siste av disse; Det usynlige biblioteket, som utkom i 2015. Thorvald Steen har uttalt at han startet å skrive historiske romaner for å forstå mer av sin egen bakgrunn og samtid. 
Med romanen Vekten av snøkrystaller (2006), fikk forfatterskapet en ny dimensjon. Her trekker Steen inn sin egen historie som ung skihopper. Femten år gammel får han vite at han har en kronisk muskelsykdom og blir nektet å hoppe mer. Han gjennomfører et siste hopp, uten legens samtykke. Det lengste svevet (2008) og Balanse (2012) har klare biografiske trekk. I essaysamlingen Den besværlige historien (2014) diskuterer han bakgrunnen for de to hovedårene i forfatterskapet: de selvbiografiske og de som omhandler historiske og fiktive personer.
Siden 1980-tallet har han skrevet i norske og utenlandske aviser og tidsskrifter om politikk, internasjonale spørsmål, psykiatri, historie, etikk og litteratur.    


== Priser og utmerkelser ==
Gyldendals legat (1993)
Doblougprisen (2001)
Comenius-medaljen (2006)
John Holly-prisen (2007)
Ikarosprisen (2009)
C.H.Thomsen-prisen (2010)
Sagaprisen (2014)
Saladin-universitetets hederspris (2015)
Ytringsfrihetsprisen (2019)Ellers blant annet: Handicapforbundets kulturpris (1997), Norsk Grafisk (1999) og Livsvernprisen (2013)
Avisen Le Soir kåret i 1996 Don Carlos (1993) (om Charles Darwin) til en av de fem beste romaner oversatt til fransk. Året etter ble den av argentinske avisen Clarin utnevnt til årets nykommer. I 2006 ble Kamelskyer (2004) (om Saladin) kåret til årets utenlandske roman i den tyrkiske avisen Bier Gun.


== Tillitsverv ==
Hovedverneombud ved Gaustad sykehus, 1975–1991 
Styreleder i Norsk Forfattersentrum,1987–1988
Formann i Den norske Forfatterforening, 1991–1997
Styreleder i NORLA, 1997–2005
Styremedlem i Norsk PEN, 2003–2006
Styremedlem i PEN Internationals fredskomité, 2003–2006
Styremedlem i Bjørnsonakademiet Arkivert 21. september 2016 hos Wayback Machine., 2003–2015    


== Bibliografi ==


=== Lyrikk ===
Hemmeligstemplede roser, 1983
Gjerrige fallskjermer, 1985
Vindkommoden (tekst/fotobok, sammen med Per Maning), 1985
Neonulvene, 1987
Månekisten, 1987
Ilden, 1992
Alexandrias aske (sammen med Gro Dahle, Paal-Helge Haugen og Lars Saabye Christensen), 1993
Under sol og måne (tekst/fotobok, sammen med Victor Dimola, 2001


=== Romaner og noveller ===
Tungen, 1991
Don Carlos, 1993
Giovanni 1995
Kongen av Sahara, 1997
Konstantinopel, 1999
Luftskipet, 2000
Den lille hesten, 2002
Kamelskyer, 2004
Bare en siste gang (lydbok), 2005 og 2009
Vekten av snøkrystaller, 2006
Det lengste svevet, 2008
Løvehjerte, 2010
Balanse, 2012
Det usynlige biblioteket, 2015
Det hvite badehuset, 2017


=== Essays ===
En fallskjerm til folket, 1995
Jungel. Essays om litteratur og politikk, 1996
Fra Reykholt til Bosporus, 2003
Historier om Istanbul, 2003 og 2008
Den besværlige historien, 2014


=== Barnebøker ===
Milli Meter og delfinene (sammen med Malgorzata Piotrowska, 1990
Jeg er kanskje en fugl, sa Milly Meter, 1991
Milly Meter og regnbuen, 1992
Frosken og sjiraffen (sammen med Marek Woloszyn), 1993
Da frosken og sjiraffen skulle stupe kråke, 1993
Frosken og sjiraffen og stillheten, 1995
Da piggsvinet skulle gjøre reven en tjeneste, 2002
Noen ganger har du helt rett (sammen med Hilde Kramer), 2015


=== Skuespill ===
De tålmodige, 1997
Ørkenstormer (sammen med Tariq Ali), 2010
Nidaros (med musikk Arkivert 13. september 2016 hos Wayback Machine. av Timbuktu (Jason Diakité), 2013


=== Andre utgivelser ===
Signe arbeidet. Skål for livet (redaktør), 1999.
Asylet. Gaustad sykehus 150 år (redaktør), 2005


== Referanser ==


== Kilder ==
N.J. Ringdal: Ordenes pris. Den norske forfatterforening 1893–1993, 1993: s. 462–480
Ø. Rottem: NHL/Beyer bd. 8, 1998, s. 530–535
H.Bache-Wiig: Fortellinger om det 20. århundre, i Plastikk nr. 4, 1994–1 1995: s. 63–74
Roy Jacobsen, Hans Jacob Orning og Tonje Vold Arkivert 24. september 2016 hos Wayback Machine. i Den besværlige historien (2014)


== Eksterne lenker ==
NRK Bokprogrammet: Portrett av Thorvald Steen. 15. oktober 2013
Nasjonalbiblioteket. Digitaliserte bøker av Thorvald Steen
Lydbokforlaget: Bare en siste gang. Lest av Thorvald Steen
Lydbokforlaget: Historier om Istanbul. Lest av Thorvald Steen Arkivert 8. april 2016 hos Wayback Machine.
Storytel: Det lengste svevet. Lest av Thorvald Steen
Storytel: Vekten av snøkrystaller. Lest av Thorvald Steen
Storytel: Kongen av Sahara. Lest av Håvard Bakke